OBH 2628/1999.
Az állampolgári jogok országgyűlési biztosának jelentése
Előadó: dr Schilling Rezső

Az eljárás megindulása:
	A panaszos beadványában sérelmezte, hogy a Szabolcs- Szatmár-Bereg Megyei Rendőr-főkapitányságon vele szemben folytatott büntetőeljárás lassan, vontatottan halad, ezért az indokoltnál hosszabb ideig tartják előzetes letartóztatásban. Beadványában kifogásolta a rendőrségi fogdában uralkodó higiéniai állapotokat, az élelmezés egyhangúságát és a felszolgálás körülményeit. Állítása szerint a főkapitányság vezetőjéhez intézett beadványára nem válaszoltak és az Állami Népegészségügyi és Tisztiorvosi Szolgálathoz (ÁNTSZ) intézett beadványának továbbítását is meghiusították.
	A   panaszban foglaltakra figyelemmel az ügyben vizsgálatot rendeltem el, ennek keretében az Országos Rendőr-főkapitányság vezetőjétől az ügy kivizsgálást és tájékoztatást kértem.

Érintett alkotmányos jog:
Jogállamiság, jogbiztonsághoz  való jog ( Alkotmány. 2.§ /1/ bek. )
Jogorvoslathoz való jog ( Alkotmány. 57. § /5/ bek. )
Legmagasabb szintű testi egészséghez fűződő jog ( Alkotmány 70/D. § / 1 / - /2/ bek. )

Alkalmazott jogszabályok:
1973. évi I. törvény a büntetőeljárásról
	92. § (1) Szabadságvesztéssel büntetendő bűncselekmény miatt a terhelt előzetes letartóztatásának akkor lehet helye, ha
a) megszökött, a hatóság elől elrejtőzött, illetőleg a bűncselekmény súlyossága folytán vagy egyéb okból a szökésétől vagy az elrejtőzésétől lehet tartani,
b) alaposan feltehető, hogy szabadlábon hagyása esetén az eljárást meghiúsítaná vagy megnehezítené, illetőleg veszélyeztetné,
c) az eljárás alatt szabadságvesztéssel büntetendő újabb bűncselekményt követett el, illetőleg alaposan feltehető, hogy szabadlábon hagyása esetén a megkísérelt vagy előkészített bűncselekményt véghezvinné vagy újabb bűncselekményt követne el.
	93. § (1) Az előzetes letartóztatás elrendeléséről a bíróság végzéssel határoz.
	95. § (1) A vádirat benyújtása előtt elrendelt előzetes letartóztatás az elsőfokú bíróságnak a tárgyalás előkészítése során hozott határozatáig, de legfeljebb egy hónapig tart. Az előzetes letartóztatást a helyi bíróság egy alkalommal, legfeljebb két hónappal meghosszabbíthatja. Három hónap eltelte után az előzetes letartóztatást a megyei bíróság egyesbíróként eljárva, két alkalommal, legfeljebb az előzetes letartóztatás elrendelésétől számított egy év elteltéig meghosszabbíthatja. Ezt követően az előzetes letartóztatást a Legfelsőbb Bíróság hosszabbíthatja meg.
19/1995  (XII.13) BM rendelet a rendőrségi fogdák rendjéről
2. § (5) A fogvatartott köteles:
a) a fogda rendjét megtartani, a kapott utasításokat teljesíteni,
b) a fogda helyiségeinek tisztán tartásában díjazás nélkül közreműködni,
3. § (1) A fogvatartott jogosult a 14. §-ban meghatározott feltételeknek megfelelő elhelyezésre, a folyamatos melegvíz-ellátásra, naponta zuhanyozásra, havonta egy alkalommal saját költségén a fogvatartásért felelős által biztosított fodrász igénybevételére, naponta legalább egy óra időtartamban - ellenőrzés mellett - a szabad levegőn való tartózkodásra.
	4. § Panaszt és kérelmet a fogvatartott naponta terjeszthet elő. A beadványok elkészítésének, illetőleg az elbírálásukra jogosult szervekhez való eljuttatásuk feltételeiről a fogvatartásért felelősnek kell gondoskodnia.
	22. § (1) A fogvatartottak orvosi ellátását a fogvatartásért felelős, elsősorban a rendőrorvosi szolgálat, ennek hiányában - szerződés alapján - az állami, önkormányzati egészségügyi szolgálat útján biztosítja.
	23. § (1) A fogdai egészségügyi ellátás keretében működő orvos köteles a fogvatartásért felelőshöz fordulni, ha az élelmezési ellátás hiányosságai, a fogda és a fogvatartottak higiéniája és tisztasága, az elhelyezési ellátás, a berendezés, felszerelés, világítás, szellőzés elégtelensége, a fogvatartottak ruházatának és ágyneműinek minősége és tisztasága indokolja.
	(2) A fogvatartásért felelős köteles intézkedni a hiányosságok megszüntetésére. Egyet nem értés esetén az orvos jelentését - álláspontjával együtt - köteles felettes szervéhez felterjeszteni.
	26. § (1) A fogvatartásért felelős a rendőri szerv költségére a fogvatartott részére személyi felszerelésként műanyag étkészletet, ivópoharat, paplanhuzatot, lepedőt, takarót és laticel derékaljat biztosít.
	(2) Amennyiben a fogvatartott azzal nem rendelkezik, számára két törülközőt, hálóinget, 1 pár papucsot, pótruházatot, mosdószappant, egészségügyi papírt, vattát vagy tampont, fogkefét, fogkrémet, félpengés borotvát, borotvahabot kell biztosítani.
	(3) A fogvatartásért felelős a rendőri szerv költségére gondoskodik a személyi felszerelésként kiadott paplanhuzat, lepedő, hálóing és törülközők hetenkénti cseréjéről.

A vizsgálat megállapitása:
	Panaszossal szemben embercsempészet alapos gyanúja miatt 1999. április 1-én történt tettenérése alapján a Szabolcs-Szatmár-Bereg Megyei Rendőrfőkapitányság Vizsgálati Osztálya folytatott büntetőeljárást. Ennek során a bíróság  a panaszost előzetes letartóztatásba helyezte. Fogvatartásának helye 1999. április 1-től 1999. június 8-ig  a főkapitányság fogdája volt, utána a megyei büntetésvégrehajtási intézetbe szállították át.
	Panaszos a fogvatartásának körülményeivel, a fogda tisztaságával kapcsolatban több észrevételt tett, ezek egy részével,  pl.  a fürdőben lógó villanyvezetékkel kapcsolatban azonnal intézkedtek, de több kérdésben - így a tisztaság  helyzetében - panaszos szerint változás nem történt. Panaszos ezért a Szabolcs-Szatmár-Bereg Megyei    ÁNTSZ-hoz fordult. A panaszos állításával szemben a beadvány továbbítását nem hiúsították meg, a rendelkezésre álló iratok szerint a hozzá intézett beadványt a megyei tisztifőorvos  illetékeségből a főkapitányság vezetőjéhez küldte meg.
	A  főkapitányság vizsgálati osztályának vezetője az időközben a BV. intézetbe átszállított panaszost az ÁNTSZ részéről a beadványnak a rendőrséghez áttételéről és a tett intézkedésekről 1999. júnis 10-i keltezésű átiratban értesítette. Ebben közölte, hogy a közös helyiségekkel valamint   az étkezéssel összefüggő felvetésekre a fogda parancsnokának figyelmét felhívták. Ugyanakkor tájékoztatta a panaszost arról is, hogy a főkapitányság fogdáját a Helsinki Bizottság - mint civil szervezet - továbbá a megyei főügyészség felügyeleti jogkörében rendszeresen ellenőrzi, részükről azonban olyan hiányosságokat nem jeleztek, mint amiket a panaszos a beadványában felvetett.
	Megkeresésemre az Országos Rendőr-főkapitányság vezetője arról is tájékoztatott, hogy a panaszos az általa is használt és kifogásolt állapotú közös helyiségek tisztán tartásában nem kivánt részt venni, viszont a más fogvatartottak által végzett takarítást nem tartotta megfelelő szinvonalúnak.
	Vizsgálatom nem érintette az előzetes letartóztatás indokoltságának és időbeli  meghosszabbításának kérdését, mert ezekről a büntetőeljárásról szóló törvény értelmében a bíróság határoz. Az állampolgári jogok országgyűlési biztosáról szóló 1993. évi LIX. tv.27.§ /1/  bekezdés f./ pontja szerint a bíróság nem tartozik azon hatóságok körébe melynek tevékenysége vizsgálatára hatáskörrel rendelkezem.  
	A vizsgálatom során beszerzett adatokra figyelemmel alkotmányos jogokkal összefüggésben visszáságot nem állapítottam meg, ezért eljárásomat ajánlás nélkül lezártam.

Budapest, 1999. szeptember 8.

Gönczöl Katalin